Ордэн Зялезнага Рыцара

Ордэн Зялезнага Рыцара, або Ордэн Жалезнага Рыцара — вайсковая ўзнагарода рады БНР.

 Гісторыя 
Ордэн зацверджаны 1 верасня 1949 года дэкрэтам прэзідэнта Рады БНР Міколы Абрамчыка. Ордэн Зялезнага Рыцара быў прызначаны для «адзначэньня ваенных ці вайсковых заслугаў» і быў узнагародай «выдатных ваенных учынкаў». Гэтую ўзнагароду меў права надаваць галоўны камандовец беларускага войска, або ў мірны час — былы галоўны камандовец. Аднак на пачатку 1950-х гадоў галоўнага камандоўца не было, таму «капітулу ордэну „Зялезнага Рыцара“» часова замяняў прэзідэнт Рады БНР. Статут ордэна быў зацверджаны і пачаў дзейнічаць з 6 жніўня 1951 года.

Аднак пакуль не вядома, ці была вырабленая гэтая ўзнагарода, ці яна засталася толькі праектам. У беларускай газеце «Бацькаўшчына», якая выдавалася ў Мюнхене, у нумары за 24 лютага 1952 года быў пададзены толькі малюнак ордэна, а таксама статут. У гэтай публікацыі былі таксама і іншыя ўзнагароды БНР. Паводле гэтай жа газеты гэтым медалем ужо былі ўзнагароджаныя:

 Міхал Вітушка — Ордэнам Зялезнага Рыцара 3-га класу.
 Усевалад Родзька — Ордэнам Зялезнага Рыцара 3-га класу.
 Маёр Саха — Ордэнам Зялезнага Рыцара 4-га класу.
 3-ы Камандоўцы асобных аддзелаў і адзін афіцэр сувязі — Ордэнамі Зялезнага Рыцара 4-га класу

 Апісанне 
Ордэн Зялезнага Рыцара мае чатырохканцовы крыж, пасярэдзіне якога дзве скрыжаваныя шаблі. Ордэн выконваецца з золата, срэбра ці бронзы, шаблі на ім з таго ж матэрыялу, што і ордэн. На променях крыжа літары «Б. Н. Р.» Адваротны бок ордэна як пярэдні, але без літараў і шабляў і з парадкавым нумарам. Стужка чырвонага (цёмнага) і зямельнага (бурага) колеру, зложаная трохвугольнікам. На стужцы дзве скрыжаваныя шаблі, як і на ордэне.

 Ступені 
Ордэн падзяляўся на пяць класаў, а таксама на:

 Вялікі Крыж
 Камандорскі Крыж
 Кавалерыйскі Крыж
 Залаты Крыж ордэна Зялезнага Рыцара
 Срэбны Крыж ордэна Зялезнага Рыцара

 Спасылкі 

 Значкі, жэтоны, мэдалі
 РАДА БНР ЯК НАЙСТАРЭЙШАЯ БЕЛАРУСКАЯ ДЭМАКРАТЫЧНАЯ ADVOCACY GROUP
 Мазырэц Ц. Узнагароды Беларусі
 Пра ўзнагароды

Катэгорыя:З’явіліся ў 1949 годзе
Катэгорыя:1949 год у ЗША
Катэгорыя:Узнагароды Беларускай Народнай Рэспублікі
Катэгорыя:Беларуская дыяспара